CELEX: 32014R0750
Language: sk
Date: 2014-07-10 00:00:00
Title: Vykonávacie nariadenie Komisie (EÚ) č. 750/2014 z  10. júla 2014 o ochranných opatreniach v súvislosti s porcinnou epidemickou diareou týkajúcich sa požiadaviek na zdravie zvierat v prípade vstupu ošípaných na územie Únie  Text s významom pre EHP

11.7.2014   
            
            
               SK
            
            
               Úradný vestník Európskej únie
            
            
               L 203/91
            
         VYKONÁVACIE NARIADENIE KOMISIE (EÚ) č. 750/2014
   z 10. júla 2014
   o ochranných opatreniach v súvislosti s porcinnou epidemickou diareou týkajúcich sa požiadaviek na zdravie zvierat v prípade vstupu ošípaných na územie Únie
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 1 a ods. 7,
   keďže:
   
               (1)
            
            
               V smernici 91/496/EHS sa okrem iného uvádza, že ak sa na území tretej krajiny objavia alebo rozšíria choroby, príp. iné príčiny, ktoré by mohli predstavovať vážne riziko pre zdravie zvierat alebo ľudí, alebo ak na to upozorňuje akýkoľvek iný dôvod týkajúci sa zdravia zvierat, Komisia môže na základe vlastnej iniciatívy alebo na žiadosť členského štátu okamžite prijať opatrenia vrátane osobitných podmienok pre zvieratá prichádzajúce z ktorejkoľvek dotknutej tretej krajiny alebo jej časti.
            
         
               (2)
            
            
               Nariadením Komisie (EÚ) č. 206/2010 (2) sa okrem iného stanovujú požiadavky na vydávanie veterinárnych certifikátov pre vstup určitých zásielok živých zvierat na územie Únie. Uvádza sa v ňom, že zásielky kopytníkov môžu na územie Únie vstupovať len vtedy, ak spĺňajú určité požiadavky a sú sprevádzané správnym veterinárnym certifikátom vyhotoveným v súlade s príslušným vzorom uvedeným v časti 2 prílohy I k uvedenému nariadeniu.
            
         
               (3)
            
            
               Požiadavky na zdravie zvierat uvedené vo vzore veterinárneho certifikátu poskytujú záruky v súvislosti s chorobami zvierat, ktoré môžu ohroziť zdravotný stav zvierat v Únii. Splnenie týchto požiadaviek je preto nevyhnutné na ochranu Únie pred ohniskami exotických nákaz.
            
         
               (4)
            
            
               Z oznámenia, ktoré Spojené štáty americké adresovali Svetovej organizácii pre zdravie zvierat (OIE) (3) vyplýva, že sa v Severnej Amerike objavilo nové enterické koronavírusové ochorenie prasiat vyvolávané nedávno rozšírenými porcinnými alfakoronavírusmi vrátane vírusu porcinnej epidemickej diarey a nového porcinného deltakoronavírusu. Kanada informovala Komisiu o pozitívnych výsledkoch testov na prítomnosť tak alfa-, ako aj deltakoronavírusu, ktoré sa vykonali v kanadských chovoch ošípaných.
            
         
               (5)
            
            
               Porcinná epidemická diarea spôsobovaná nedávno rozšíreným alfakoronavírusom a novým porcinným deltakoronavírusom môže predstavovať riziko pre zdravotný stav zvierat v Únii. Toto klinické ochorenie, ktoré postihuje ošípané, je výraznejšie u prasiatok, v prípade ktorých vedie k vysokému percentu úmrtnosti.
            
         
               (6)
            
            
               Preto je potrebné preskúmať požiadavky na zdravie zvierat, pokiaľ ide o vstup zásielok ošípaných do Únie z oblastí, v ktorých sa tieto choroby spôsobované uvedenými vírusmi vyskytujú, s cieľom zabezpečiť potrebné záruky v chove ich pôvodu a vyhnúť sa tak zavlečeniu porcinnej epidemickej diarey vyvolanej týmito vírusmi do Únie.
            
         
               (7)
            
            
               Vzhľadom na potrebu chrániť zdravie zvierat v Únii, ako aj na vážne riziko, ktoré predstavuje vstup živých ošípaných určených na chov a/alebo produkciu na územie Únie, by Komisia mala prijať dočasné ochranné opatrenia v prípade zásielok týchto zvierat z tretích krajín uvedených v prílohe I k tomuto nariadeniu postihnutých týmto ochorením. Preto by zásielky týchto zvierat mal sprevádzať zdravotný certifikát v súlade so vzorom stanoveným v prílohe II k tomuto nariadeniu, v ktorom sú ustanovené osobitné záruky v súvislosti s porcinnou epidemickou diareou vyvolanou nedávno rozšíreným alfakoronavírusom a novým porcinným deltakoronavírusom.
            
         
               (8)
            
            
               Z dôvodu vážneho rizika pre zdravie zvierat, ktoré uvedené zásielky predstavujú, by tieto dočasné ochranné opatrenia mali nadobudnúť účinnosť dňom nasledujúcim po uverejnení tohto nariadenia a mali by sa uplatňovať počas obdobia 6 mesiacov.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Odchylne od článku 3 písm. b) a častí 1 a 2 prílohy I k nariadeniu (EÚ) č. 206/2010 musí zásielky živých ošípaných určených na chov a produkciu, na ktoré sa vzťahuje vzor veterinárneho certifikátu „POR-X“ uvedený v danej prílohe, z tretích krajín uvedených na zozname v prílohe I k tomuto nariadeniu, sprevádzať veterinárny certifikát v súlade so vzorom uvedeným v prílohe II k tomuto nariadeniu.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa do 12. januára 2015.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. júla 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 268, 24.9.1991, s. 56.
   
      (2)  Nariadenie Komisie (EÚ) č. 206/2010 z 12. marca 2010, ktorým sa ustanovujú zoznamy tretích krajín, území alebo ich častí, z ktorých sa povoľuje vstup určitých zvierat a čerstvého mäsa do Európskej únie, a požiadavky na vydávanie veterinárnych osvedčení (Ú. v. EÚ L 73, 20.3.2010, s. 1).
   
      (3)  http://www.oie.int/wahis_2/public/wahid.php/Reviewreport/Review?page_refer=MapFullEventReport&reportid = 15133
   
      PRÍLOHA I
      CA – Kanada
      US – Spojené štáty
   
   
      PRÍLOHA II
      Vzor POR-X -PED